तभी उसे लगा कि प्यार व्यार सब बकवास है। उसने अपनी पूरी जिंदगी इस एक बेकार शब्द के चक्कर में फंसाकर गंवा दी। उसे पता था कि वह भावनाओं की बीमारी में डूबा था। कर भी क्या सकता था! किसी के दुःखों की बात सुनकर, दर्द से भरा शेर पढ़ते, किसी फिल्म या टी.व्ही ड्रामे में भावनात्मक नजारा देखकर और डायलाग सुनकर उसके मन का भर आना भावनाएं नहीं थीं तो और क्या था? उसने खुद से पूछा। जब उसका पिता बीमार हो गया था तो उसने उसे अस्पताल में दाखिल करवाया। वैसे उसका पिता की भी बीमारी वगैरह में इलाज नहीं करवाता था। खुद ही दवाएं लेकर खाता था, ठीक हो जाता था। लेकिन इस बार ठीक होने के बजाय ज्यादा बीमार पड़ गया। उसने सोचा कि पिताजी कुछ दिनों के बाद ठीक हो जाएंगे। दिल ही दिल में उसने यह बात मानी कि अपने पिता की बीमारी पर उसने ज्यादा ध्यान नहीं दिया था। फिर अचानक ही उसका पिता अस्पताल में गुजर गया। उस वक्त वह अस्पताल के कमरे में पिता के पास उपस्थित था और तब दहाड़ें मारकर रोया था।